מלך האריות (מחזמר)

מלך האריות הוא מחזמר המבוסס על סרט האנימציה של חברת וולט דיסני משנת 1994 באותו השם, עם מוזיקה מאת אלטון ג'ון למילים של טים רייס, יחד עם מוזיקה שהולחנה על ידי הנס צימר וליבו מ., כמנצח מקהלת ליווי קולות. במחזמר, אותו ביימה ג'ולי טיימור, משחקים שחקנים המחופשים לבעלי חיים שונים, וכן שחקנים המפעילים בובות ענקיות וחלולות. המופע הופק על ידי Disney Theatrical.

המחזמר הוצג לראשונה ב-8 ביולי 1997, במיניאפוליס, מינסוטה, בתיאטרון Orpheum, וכבר שם הפך להצלחה מיידית, עוד בטרם החל בהופעות טרום-בכורה בברודוויי, ניו יורק, בתיאטרון New Amsterdam, ב-15 באוקטובר 1997, כאשר ערב הבכורה הרשמי בברודוויי היה ב-13 בנובמבר 1997. ב-13 ביוני 2006 ההפקה עברה לתיאטרון Minskoff, על מנת לפנות מקום לגרסה הבימתית של "מרי פופינס". באולם זה המחזמר עדיין מוצג, עם למעלה מ-6,700 הופעות. מופע זה מחזיק במקום השלישי במספר ההופעות הרבות ביותר בהיסטוריה של ברודוויי בכל הזמנים (אחרי "פנטום האופרה" ו-"שיקגו"). ב־2014, המחזמר גרף יותר מ־6 מיליארד דולר והיה לרווחי ביותר בתולדות Box Office הן להפקות במה הן לסרטים, תוך ששבר את השיא הקודם שהחזיק המחזמר "פנטום האופרה". גם נכון לדצמבר 2017 הוא המחזמר הרווחי בכל הזמנים, שגרף קצת פחות מ־8.1 מיליארד דולר. נכון למרץ 2020 הוא המחזמר הרווחי ביותר בתולדות ברודוויי.

המחזמר הוצג לראשונה בוסט אנד, לונדון ב-19 באוקטובר 1997, ב-Lyceum Theatre, שם הוא ממשיך להיות מוצג גם כיום. צוות השחקנים של ההפקה הלונדונית הוזמנו להופיע במופע ה"רויאל וראייטי" שהתקיים ב-London Palladium ב-11 בדצמבר 2008, בנוכחות בכירי משפחת המלוכה הבריטית.

קישורים חיצוניים

הערות שוליים

ערכים שבהם תבנית בריטניקה אינה מתאימה
מחזות זמר מבוססי סרטים
מחזות משנות ה-1990
מלך האריות
מחזות זוכי פרס טוני
מחזות זוכי פרס אוליבייה
המלט
דיסני: מחזות זמר
מחזות אמריקאיים
זוכי פרס טוני למחזמר הטוב ביותר